Stop Die Moorde! | TIA MYSOA
Stop Die Moorde!
Hou boere veilig – Cele
Bheki Cele, die nuwe adjunkminister van landbou, bosbou en visserye, is afgevaardig om plaasmoorde in Suid-Afrika, en moontlike oplossings daarvoor, te ondersoek.
Die oud-polisiehoof sê die veiligheid van boere is vir hom en die regering ’n top-prioriteit. Cele het in sy tyd as polisiehoof polisielede aangeraai om nie te huiwer om misdadigers dood te skiet nie as hul lewe bedreig word.
“Daar moet veiligheid wees vir boere en hulle moet gerus voel en voel hulle is deel van Suid-Afrika. Dit is ons almal se plig om aan hul veiligheid te werk.”
Die nuwe landbouminister, Senzeni Zokwana, het Cele op grond van sy polisie-ervaring afgevaardig om dié kwessie te bekyk.
“As ons veiligheid op die plase het, sal ons ekonomiese groei sien.”
Ook die leier van die Ekonomiese Vryheidsvegters (EFF), Julius Malema, het Vrydag gesê boere, wit en swart, moet beskerm word, want hulle vervul ’n noodsaaklike rol. “Boere produseer kos vir die land, skep werk en laat die ekonomie groei. Die doodmaak van boere kom neer op die ondergrawing van ons ekonomie. Die moord op ’n boer is nie net ’n misdaad teen daardie familie nie, maar teen almal van ons. Die EFF sal dit nie duld nie.”
Malema sê die EFF se LP’s in die parlementêre komitees oor polisie en justisie gaan die saak van veiligheid en misdaad teen boere in daardie komitees aanvoer.
Pieter Groenewald, ’n LP van die VF+, sê hy hoop Cele doen wat hy sê.
“Dis verrassend dat hy nou skielik veiligheid wil aanpak. Toe hy werklik in ’n posisie was om iets te doen, het hy nie. Ek het hom destyds gevra om te kyk na die gebrekkige sektor-polisiëring in die landbousektor, maar daarvan het niks gekom nie. Maar ek sal vreeslik bly wees as hy werklik iets wil doen.”
Bennie van Zyl, hoofbestuurder van TLU SA, sê politici het tot nou soos die graf oor plaasmoorde geswyg.
“As Cele ernstig is, sal ons graag met hom wil saamwerk. Oplossings vir misdaad begin by ’n politieke wil, want dan openbaar jy ’n gesindheid om meganismes in plek te stel om dit aan te vat.”
Dianne Kohler Barnard, DA-LP, bevraagteken egter Cele se motiewe. Sy dien in die parlementêre portefeuljekomitee oor polisie.
“Hoekom het hy nie plaasmoorde as ’n prioriteit beskou toe hy nasionale polisiehoof was nie? Nou is hy adjunkminister en nou is dit skielik ’n prioriteit? Sy woorde is te min, te laat.”
Kohler Barnard sê die veiligheid van boere is buitendien nie die adjunkminister van landbou se werk nie. Dié verantwoordelikheid val onder die polisie.
Sy sê plaasmoorde bly ’n reuse-kwessie met geen duidelike plan van regeringskant om dit aan te pak nie.